Der er rigeligt med dyrepassere på arbejde i Aalborg Zoo i efterårsferien. De har nemlig inviteret de besøgende børn med ind for at hjælpe med at passe dyrene. Man kan blandt andet hjælpe med at fodre bavianerne, vortesvinene og næsebjørnene. Og så kan man komme ind i elefantgården og hjælpe med at skovle elefanternes store efterladenskaber sammen. - De får forhåbentlig nogle oplevelser, som de normalvis ikke vil få i zoologisk have. De kommer tættere på og får lov til ikke bare at se en elefantlort men også røre ved den og måske også komme til at lugte lidt af den, siger elefanternes dyrepasser Kenneth Alsing Madsen. Mens børnene får en mulighed for at komme ind bag kulisserne, så får dyrepasserne samtidig en mulighed for at komme i kontakt med gæsterne på en ny måde. - Vi får jo en fantastisk mulighed for at give de her børn nogle oplevelser omkring dyr og formidle noget mere omkring elefanterne, som jo er en af de ting, vi gerne vil, siger Kenneth Alsing Madsen. Der er mulighed for at komme med som dyrepasser hele efterårsferien.

Referat:
BILLEDER: Aalborg Zoo har lukket gæsterne ind bag kulisserne i efterårsferien, hvor man kan være dyrepasser for en dag.